《题澄江韩氏弥性堂卷》
明代·王汝玉

芙蓉城里花如簇，况有澄江秋水绿。花间茅屋是君家，门外萦回江一曲。

长年自与世情疏，何异柴桑处士居。竹粉晴飘围罢局，芸香昼染读残书。

我曾放迹澄江上，水墅山村遍游赏。如何未解识君家，往事茫茫空怅怏。

君家令子仙闱郎，我忝濡毫直玉堂。侍宴每联金屋坐，退朝常接玉墀行。

几番论旧相留恋，彷佛澄江眼中见。令人飞梦落江南，满座秋光净如练。

披图索我为题诗，老去空惭藻思非。勉率为君歌此曲，恍然疑接谢元晖。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。